ওপরে উদ্ধৃত বিবরণের তুলনায় বিস্তৃত আকারে আছে গান্ধীজীর মৃত্যুতে অনুভূতির কথা। ৩০ জানুয়ারি ১৯৪৮-এর সন্ধ্যায় খবরটি পান। ওই দিনের এবং পরের দিনের দিনলিপিতে গান্ধীর মৃত্যু সম্পর্কে তথ্য রয়েছে; কিন্তু যা লক্ষ করবার বিষয় তা হলো, এমন বিস্তারিত বিবরণ তার ডায়েরিগুলোর অন্য কোথাও নেই, এমন শোকপ্রকাশও নয়। শোক অবশ্য ছিল সর্বজনীন। তাজউদ্দীনের বিবরণীতেই রয়েছে এ তথ্য যে ঢাকা শহরে সেদিন স্বতঃস্ফূর্ত হরতাল পালিত হয়েছে, যেটা ছিল অভাবিত। পত্রিকার জন্য কাড়াকাড়ির অমন দৃশ্যও আগে কখনো দেখা যায়নি।